KIRJALLINEN KYSYMYS E-1451/01 esittäjä(t): Alexandros Alavanos (GUE/NGL) komissiolle. Vaarallisten aineiden tiekuljetukset.



Virallinen lehti nro 364 E , 20/12/2001 s. 0115 - 0116



KIRJALLINEN KYSYMYS E-1451/01 esittäjä(t): Alexandros Alavanos (GUE/NGL) komissiolle (17. toukokuuta 2001) Aihe: Vaarallisten aineiden tiekuljetukset Kreikan lehdistössä julkaistujen tietojen mukaan monet kemiallisten aineiden tuotanto- ja kuljetusyritykset eivät noudata lakia vaarallisten aineiden tiekuljetuksista, joka tuli voimaan vuosi sitten, minkä seurauksena Kreikan teillä kuljetetaan vaarallisia kuormia ilman tarvittavia merkintöjä ja usein ilman turvallisuustoimenpiteitä. Näiden puutteiden syiksi mainitaan seuraavat tekijät: - Useimmat tavaroiden kuljetusyritykset ovat pienyrityksiä, jonka vuoksi ne eivät kykene palkkaamaan näiden aineiden arviointiin tarvittavaa tieteellistä henkilöstöä (kemistejä). - Poliisiviranomaisten vaarallisia aineita koskevat tiedot ovat puutteellisia. - Kemiallisten tuotteiden kansallisen arviointikeskuksen henkilöstön koulutus on viivästynyt, mikä haittaa entistä järjestelmällisemmän valvonnan harjoittamista. Onko suunniteltu tukitoimenpiteitä, joiden avulla kuljetusyritykset sopeutuisivat helpommin uusiin olosuhteisiin, poliisiviranomaisille järjestettäisiin välttämättömiä erityistaitoja tarjoavaa koulutusta ja tuettaisiin valtion kemiallista laboratoriota vaarallisten aineiden tiekuljetusten tunnistamisessa, luokittelussa ja kirjaamisessa? Loyola de Palacion komission puolesta antama vastaus (23. heinäkuuta 2001) Vaarallisten aineiden tiekuljetuksia yhteisön alueella sääntelee vaarallisten aineiden tiekuljetuksia koskevan jäsenvaltioiden lainsäädännön lähentämisestä 21 päivänä marraskuuta 1994 annettu neuvoston direktiivi 94/55/EY(1), sellaisena kuin se on muutettuna. Direktiivissä säädetään yhdenmukaiset säännöt vaarallisten aineiden kuljetukselle jäsenvaltioiden välillä sekä kotimaan liikenteessä jäsenvaltioiden sisällä. Direktiiviin 94/55/EY liittyen ja parantaakseen edelleen vaarallisten aineiden tiekuljetusten turvallisuutta sekä varmistaakseen riittävät yhdenmukaiset tarkistukset neuvosto antoi 6 päivänä lokakuuta 1995 direktiivin 95/50/EY(2) yhtenäisestä menettelystä vaarallisten aineiden tiekuljetusten tarkastuksissa. Vaarallisten aineiden tiekuljetusten turvallisuuteen vaikuttavat merkittävästi myös turvallisuusneuvonantajat, jotka on nimitetty vaarallisten aineiden maakuljetusten turvallisuusneuvonantajan nimeämisestä ja ammatillisesta pätevyydestä 3 päivänä kesäkuuta 1996 annetun neuvoston direktiivin 96/35/EY(3) mukaisesti. Kreikassa ei ollut kansallista lainsäädäntöä vaarallisten aineiden kuljeutuksesta ennen yhteisön lainsäädäntöä. Vaarallisten aineiden kuljetusjärjestelmän käyttöönotto Kreikassa viivästyi, ja Kreikkaa vastaan on nostettu useita kanteita jäsenyysvelvoitteiden laiminlyönnistä. Nyt suurin osa lainsäädännöstä on voimassa, ja sitä pannaan parhaillaan täytäntöön käytännössä. Komissio on tietoinen lainsäädännön ja sen täytäntöönpanon monimutkaisuudesta ja sen vaatimista voimavaroista, mutta asia kuuluu jäsenvaltioille. Tällaiset erityistoimenpiteet eivät ole mahdollisia kuljetusturvallisuutta koskevien määrärahojen rajoissa. Toisaalta komissio suhtautuu luottavaisesti siihen, että erityisesti tiekuljetusten tarkastuksista annetun direktiivin 95/50/EY(4) ja turvallisuusneuvonantajista annetun direktiivin 96/35/EY(5) voimaantulo Kreikassa hiljattain sekä niihin liittyvät käytännön toimenpiteet parantavat tilannetta lähitulevaisuudessa. (1) EYVL L 319, 12.12.1994. (2) EYVL L 249, 17.10.1995. (3) Tämä on Kreikassa saatettu kansalliseen lainsäädäntöön presidentin asetuksella nro 256/99, Virallinen lehti nro 209, 11.10.1999. (4) Tämä on Kreikassa saatettu kansalliseen lainsäädäntöön ministeriöiden yhteisellä päätöksellä nro 64834-5491, 13.10.2000, Kreikan lainsäädännön yhdenmukaistaminen vaarallisten aineiden maakuljetusten turvallisuusneuvonantajan nimeämisestä ja ammatillisesta pätevyydestä 3 päivänä kesäkuuta 1996 annetun neuvoston direktiivin 96/35/EY ja vaarallisten aineiden maantie-, rautatie- ja sisävesikuljetusten turvallisuusneuvonantajan tutkintoa koskevista vähimmäisvaatimuksista 17 päivänä huhtikuuta 2000 annetun Euroopan parlamentin ja neuvoston direktiivi 2000/18/EY säännösten mukaiseksi. (5) EYVL L 145, 19.6.1996, täydennettynä vaarallisten aineiden maantie-, rautatie- ja sisävesikuljetusten turvallisuusneuvonantajan tutkintoa koskevista vähimmäisvaatimuksista 17 päivänä huhtikuuta 2000 annetulla Euroopan parlamentin ja neuvoston direktiivillä 2000/18/EY (EYVL L 118, 19.5.2000).